**Kontrakt**

På levering af   
udendørs legeplads- og aktivitetsudstyr  
til Randers Kommune

[I denne skabelon er der markeret med rød skrift, hvor du selv skal indsætte tekst. Efterfølgende slettes den fortrykte røde tekst. Hjælpetekst til dig er skrevet med blå; dette skal også slettes, inden du sender dokumentet. Grøn tekst er forslag, som enten slettes eller laves sort.]

# Parterne

Nærværende kontrakt er indgået mellem

[Ordregiver]

[Adresse]

[Postnr. og by]

[EAN-nr.]

(i det følgende kaldet ordregiver)

og

[Kontrakthaver]

[Adresse]

[Postnr. og by]

[CVR-nr.]

(i det følgende kaldet kontrakthaver).

# Kontraktgrundlag

Nærværende kontrakt er indgået efter tilbudsindhentning, rundringning til leverandører, en benchmark-undersøgelse, erfaringer fra tidligere indkøb eller annonceringsmateriale i henhold til Lov nr. 10 af 06/01/2023 (Udbudsloven) § 193 og på markedsvilkår samt iagttagelse af de almindelige forvaltningsretlige principper.

Kontraktgrundlaget består i prioriteret rækkefølge af:

* Nærværende kontrakt
* Annonceringsmateriale med bilag fra ordregiver af [MM.AAAA]
* Kontrakthavers tilbud

Kontrakthaver forpligter sig ved nærværende kontrakt til at levere de i kontrakten nævnte produkter på de beskrevne vilkår og til de anførte priser.

# Kontraktens omfang

Kontrakten omhandler levering samt opsætning/montering af legepladsudstyr/aktivitetsudstyr ved [beskriv sted/adresse].

# Levering

Levering finder sted, når de af bestillingen omfattede produkter er overgivet til ordregiver på leveringstidspunktet, jf. § 3, på den af ordregiver anviste adresse/sted, jf. § 4.1.

Medmindre andet er skriftligt aftalt med ordregiver, skal produkter leveres samlet og klar til ibrugtagning. Enkeltdele, som kan påsættes produktet uden brug af værktøj må gerne leveres separat.

Såfremt der skal ansøges om byggetilladelse og/eller nedrivningstilladelse, tæller leveringstiden først efter tilladelsen er modtaget hos ordregiver, jf. bestemmelserne i § 5.

## Leveringssted

Produktet skal leveres på den eller de adresser i Randers Kommune, som oplyst af ordregiver i ordren. Hvis ordregiver har anvist en særlig lokation på leveringsstedet, skal produkterne leveres på den anviste lokation.

## Leveringstid

Det leverede udstyr skal være klar til ibrugtagning den [DD.MM:ÅÅÅÅ].

# Aflevering

Der vil blive afholdt en aflevering og en gennemgang af det leverede udstyr. Endelig levering anses først for at have fundet sted, når alle nødvendige tilladelser i henhold til kontraktens § 5.1. er opfyldt og når en inspektør fra ordregiver har foretaget en gennemgang og godkendt anlæggelsen i henhold til § 5.2. Findes der grund til anmærkninger skal kontrakthaver udbedre forholdet uden ugrundet ophold.

## Tilladelser

Leverandøren er ansvarlig for at ansøge om og opnå bygge- og ibrugtagningstilladelse samt evt. nedrivningstilladelse til anlæggelsen. Kontrakthaveren skal sikre, at der ikke igangsættes arbejde før der foreligger de nødvendige tilladelser. Kontrakthaver skal efter anmodning fra ordregiver aflevere dokumentation herfor.

Det er ligeledes kontrakthaver, som skal sørge for, at bestille og betale for eventuelle jordprøver, at stå for alt kommunikation med den myndighed, der udsteder byggetilladelsen samt dække alle omkostninger relateret til byggetilladelsen.

Ansøgninger om byggetilladelse og/eller nedrivningstilladelse, skal være afsendt til Byggesag senest 21 kalenderdage fra endelig underskrivelse af nærværende kontrakt.

## Slutinspektion

Alle leveringer, som leveres inklusiv anlæggelse, betragtes først som afleveret og godkendt, når en legepladsinspektør udpeget af Randers Kommune har godkendt den og der er blevet udstedt en ibrugtagningstilladelse af Byggesag.

Kontrakthaver kontakter legepladsinspektøren og aftaler tid for slutinspektion. Inspektionen skal finde sted senest 14 arbejdsdage efter at kontrakthaver har meddelt legepladsinspektøren at monteringen er afsluttet.

Ordregiver er ikke forpligtet til at betale for udstyret og anlæggelsen, før en anmærkningsfri slutinspektion er foretaget og en ibrugtagningstilladelse er udstedet. Hvis orden er sammensat af flere enheder, er ordregiveren kun undtaget fra at betale for den enhed, der ikke opfylder kravene til en anmærkningsfri inspektion og/eller ikke har modtaget en ibrugtagningstilladelse.

Omkostning ved første slutinspektion betales af ordregiver. Evt. yderligere inspektioner betales af leverandør.

# Kvalitet

Legeplads- og aktivitetsudstyret, der er omfattet af kontrakten, skal overholde alle gældende direktiver, love, bekendtgørelser, herunder EN standarder i henhold til bygningsreglement BR 18 §§ 358 -365 samt andre krav fastsat af myndighederne på tidspunktet for indgåelsen af kontrakten, således at produkterne lovligt lan markedsføres, sælges og anvendes i Danmark.

Videre skal legeplads- og aktivitetsudstyret overholde kravspecifikationen og være i overensstemmelse med det tilbud, som kontrakthaver har afgivet.

På anmodning fra ordregiveren skal kontrakthaveren give yderligere oplysninger og dokumentation vedrørende de legeplads- og aktivitetsudstyret, der er omfattet af aftalen.

## Krav til materiale

Kontrakthaver skal sikre, at de produkter, de levere, opfylder de krav til materiale, der er beskrevet i bilag [nummer] Kravspecifikationen. Dette omfatter bl.a. krav til træ, herunder vindridser og knasthuller, stål og gummiunderlag.

# Garanti

De leverede produkter, samt anlæggelsen af dem, skal som minimum have en garanti som angivet nedenfor, hvis elementerne indeholder følgende materialer:

|  |  |
| --- | --- |
| Produkter | Minimumsgaranti |
| Legepladsudstyr i træ; både natur og farvet/malet | 5 år |
| Legepladsudstyr i stål/metal | 10 år |
| Multihuse, bålhytter | 10 år |
| Sejl – herunder både solsejl og helårssejl | Sejl 2 år / træ 10 år |
| Faldunderlag af gummiprodukter | 5 år |
| Plast | 10 år |
| Beton og stabilgrus | 10 år |
| Rør, fundamenter og svejsninger | 10 år |
| Bevægelige dele, plastik- og gummidele | 2 år |

Såfremt leverandøren sædvanligvis selv tilbyder en bedre garanti, skal denne gælde i stedet.

Leverandørens garanti skal omfatte enhver mangel som der måtte opstå inden for garantiens dækningsperiode.

Garantien forpligter dog ikke leverandøren i følgende situationer:

1. Manglen skyldes Randers Kommunes manglende vedligeholdelse af anlægget i overensstemmelse med den af leverandøren udleverede vejledning og leverandøren kan bevise dette.
2. Manglen skyldes hærværk eller lignende udefrakommende skader som ikke kan tilskrives hverken leverandøren eller Randers Kommune.

Ud over ovennævnte gælder Købelovens reklamations- og ansvarsregler

# Priser

Prisen for den samlede leverance er [beløb] kr.

Alle gebyrer, afgifter og andre omkostninger, jf. § 4 er indeholdt i den tilbudte pris.

# Fakturering

Faktura fremsendes tidligst samtidig med fuld levering.

I henhold til LBK nr. 798 af 28. juni 2007 om offentlige betalinger mv. samt LBK nr. 354 af den 26. marts 2010 om information i og transport af OIOUBL elektronisk regning til brug for elektronisk afregning med offentlige myndigheder skal alle fakturaer gebyrfrit fremsendes elektronisk. Alle fakturaer og kreditnotaer skal fremsendes i OIOUBL-format og via Nemhandel-infrastrukturen OIORASP. Fakturaer og kreditnotaer skal som minimum fremsendes under forretningsprofilen Procurement-Bilsim-1.0.

Fakturaer sendes elektronisk til rekvirerende afdeling/institution (jf. EAN-nummer) med angivelse af ordregivers ordrenummer og eventuelle andre ID-numre, som er nødvendige for ordregiver for en effektiv fakturabehandling. Eksempelvis kode for økonomisk tilhørsforhold.

Fakturaen skal indeholde:

* Udstedelsesdato (fakturadato)
* Fakturanummer (Nummer der kan identificere fakturaen)
* Kontrakthavers CVR/SE-nummer (skal være det samme som det CVR-nummer, aftalehaver opgav ved tilbudsafgivningen og som fremgår af kontrakten)
* Kontrakthavers navn og adresse samt ordregivers navn og adresse
* Mængde og art af de leverede udstyr
* Varenummer
* Pris pr. enhed eksklusiv moms
* Rekvirent hos ordregiver

Ordregiver er berettiget til at udskyde betalingen, hvis faktura ikke modtages elektronisk, hvis ovenstående oplysninger mangler eller hvis fakturaen på anden vis er mangelfuld.

Priser: Fakturapriser skal være nettopriser, som er fuldstændig identiske med de priser, som er aftalt i kontrakten. (Dvs. ingen rabatter, ingen afgifter som ikke er indregnet i nettopriserne, fx emballageafgift mv.). Priser skal altid angives med præcis 2 decimaler.

Bestillingsenhed: Afregningsenheden skal være i fuld overensstemmelse med den bestillingsenhed, som fremgår af ordren.

Mængde: Den fakturerede mængde skal angives således, at der er fuld overensstemmelse mellem antallet af bestilte og leverede enheder. Dvs. ikke som bestillingsmængden i alt.

Entydige varelinjer: Kontrakthaver må ikke indsætte ekstra varelinjer, så som afgifter, tillæg eller fradrag/rabatter. Er der tale om afgiftsbelagte varer, skal disse specificeres i særligt indhold, jf. OIOUBL formatet. Hvis der er tillæg eller fradrag, jf. kontrakten, skal disse specificeres i særligt indhold, jf. OIOUBL formatet. Der kan kun tilføjes gebyr i det omfang, at dette fremgår af kontrakten.

Forklarende noter må ikke fremgå af ekstra varelinjer.

Uanset hvorledes ordrer er afgivet, skal fakturaer fremsendes elektronisk i det til enhver tid gældende fællesoffentlige format.

# Betaling

30 dage netto fra afsendelse af korrekt faktura.

# Underleverandører

Såfremt kontrakthaver anvender underleverandører til opfyldelsen af kontrakten, garanterer kontrakthaver for opfyldelsen af kontrakten i samme omfang, som hvis kontrakthaver selv havde udført leverancen.

Kontrakthaver må kun anvende underleverandører, som ikke har været angivet i tilbuddet, efter ordregivers foregående accept.

# Overdragelse af rettigheder, forpligtelser og fordringer

Kontrakthavers rettigheder og forpligtigelser i henhold til denne kontrakt kan hverken helt eller delvist overdrages uden forudgående skriftligt samtykke fra ordregiver.

Ved salg af virksomheden har ordregiver ret til at ophæve kontrakten, med mindre ordregiver kan godkende de nye ejere, og at kontrakten kan videreføres i den nye ejers navn på uændrede vilkår.

Manglende overholdelse af bestemmelsen anses som en væsentlig misligholdelse, der berettiger ordregiver til at ophæve kontrakten.

# Tredjemandsrettigheder

Kontrakthaver indestår for, at kontrakthavers ydelser ikke krænker andres rettigheder, herunder ejendomsrettigheder, patenter eller ophavsrettigheder.

Rejser tredjemand krav mod en part med påstand om retskrænkelse, skal parten give den anden part skriftlig meddelelse herom. Kontrakthaver overtager herefter sagen og samtlige hermed forbundne omkostninger og er pligtig i enhver henseende at holde ordregiver skadesløs.

Hvis tredjemands rettigheder hindrer kontrakthavers opfyldelse af kontrakten i et omfang, som er væsentligt for ordregiver, er ordregiver berettiget til skriftligt at hæve kontrakten med omgående virkning, og kontrakthaver vil herefter blive erstatningsansvarlig for det tab, ordregiver lider som følge af denne ophævelse.

# Forsinkelse

Ordregiver anser enhver forsinkelse som væsentlig. Såfremt kontrakthaver ikke leverer til aftalt tid, er ordregiver berettiget til at hæve den pågældende ordre helt eller delvist, uanset overskridelsens varighed.

Såfremt kontrakthaver må forudse en forsinkelse, skal kontrakthaver straks give skriftlig meddelelse herom til ordregiver.

Så snart muligheden for, at kontrakthaver kan levere udstyret til tiden, må anses for udelukket, og der ikke er indgået aftale om ny leveringsdato, kan ordregiver hæve købet i overensstemmelse med Købelovens regler herom.

Manglende påberåbelse af misligholdelse medfører ikke bortfald af retten til senere påberåbelse heraf.

# Miljø

Kontrakthaver garanterer, at alt hvad der bliver ydet under nærværende kontrakt, opfylder de til en hver tid gældende miljøregler, -love, -bekendtgørelser, EU-direktiver m.m.

På ordregivers forlangende skal kontrakthaver, uden udgifter for ordregiver, fremskaffe den dokumentation, ordregiver måtte ønske.

Manglende overholdelse af bestemmelserne anses for at være en væsentlig misligholdelse, der berettiger ordregiver til at hæve kontrakten.

# Etik og socialt ansvar

Ordregiver forudsætter, at kontrakthaver og dennes underleverandører overholder internationale konventioner tiltrådt af Danmark herunder, men ikke begrænset til, følgende grundlæggende ILO-konventioner:

* Tvangsarbejde (ILO-konvention nr. 29 og 105)
* Ingen diskrimination i ansættelsen (ILO-konvention nr. 100 og 111)
* Mindstealder for adgang til beskæftigelse samt forbud mod og omgående indsats til afskaffelse af de værste former for børnearbejde (ILO-konvention nr. 138 og 182)
* Sikkert og sundt arbejdsmiljø (ILO-konvention nr. 155) samt
* Organisationsfrihed og ret til kollektive forhandlinger (ILO-konvention nr. 87, 98 og 135), inden for rammerne af gældende lovgivning.

Det forudsættes endvidere, at kontrakthaver og dennes underleverandører respekterer grundlæggende menneskerettigheder, herunder lever op til FN’s Menneskerettighedserklæring og Den Europæiske Menneskerettighedskonvention.

Såfremt ordregiver bliver bekendt med, at kontrakthaver eller dennes underleverandører ikke lever op til foranstående bestemmelser, er kontrakthaver forpligtet til at opfylde kontrakten med et tilsvarende produkt, som opfylder kontraktens krav til produktet. Kontrakthavers eventuelle omkostninger forbundet hermed er ordregiver uvedkommende.

Manglende overholdelse af bestemmelserne anses for at være en væsentlig misligholdelse, der berettiger ordregiver til at hæve kontrakten.

Der stilles ikke krav om brug af personer under oplæring i denne kontrakt, da det ikke er relevant for det konkrete kontraktområde.

# Konkurs m.v.

Konkurs, betalingsvanskeligheder, insolvens, rekonstruktionsbehandling eller væsentligt forringede økonomiske forhold i øvrigt, som giver ordregiver begrundet mistanke om, at kontrakthaver ikke er i stand til at varetage sin forpligtelse overfor ordregiver i kontraktperioden vil blive betragtet som væsentlig misligholdelse, og vil berettige ordregiver til omgående at ophæve kontrakten.

Såfremt boet har ret til at indtræde i kontrakten i medfør af konkurslovens bestemmelser, skal boet efter forespørgsel uden ugrundet ophold give skriftlig meddelelse om, hvorvidt boet vil indtræde.

Ved betalingsstandsning eller når kontrakthavers økonomiske forhold forhindrer opfyldelse af kontrakten, er hæveretten betinget af, at kontrakthaver ikke har stillet eller på kommunens anmodning ikke straks stiller betryggende sikkerhed for kontraktens opfyldelse.

Er kontrakthaver et aktie- eller anpartsselskab kan kommunen hæve kontrakten, hvis selskabet kræves opløst af Erhvervs- og Selskabsstyrelsen.

# Misligholdelse

Som misligholdelse betragtes enhver tilsidesættelse af kontrakthavers forpligtigelser, dvs. en hvilken som helst mangel, forsinkelse, fejlleverance mv.

Foreligger der misligholdelse, skal kontrakthaver uden ugrundet ophold meddele ordregiver dette samt underrette om, hvad der vil blive gjort for at afhjælpe misligholdelsen og for at undgå tilsvarende misligholdelser i fremtiden.

Dersom kontrakthaver gentagne gange gør sig skyldig i misligholdelse, jf. ovenstående, betragtes dette som væsentlig misligholdelse.

# Misligholdelsesbeføjelser

Ordregiver kan stille krav til den måde, hvorpå en konstateret misligholdelse skal bringes til ophør, og de skridt, der skal tages for at undgå tilsvarende misligholdelse fremover.

Væsentlig misligholdelse berettiger ordregiver til at ophæve kontrakten uden varsel.

I øvrigt er kontrakthaver ansvarlig efter dansk rets almindelige regler om misligholdelse, herunder reglerne om forholdsmæssigt afslag, dækningskøb, erstatningsansvar mv. Det forudsættes, at reglerne herom kan bringes i anvendelse samtidig, således at betaling af erstatning, dækningskøb, forholdsmæssigt afslag mv. ikke udelukker hinanden.

# Opfyldelseshindringer, herunder force majeure

I tilfælde af force majeure suspenderes parternes forpligtelser så længe force majeure er til stede og i det omfang force majeure er til hinder for partens opfyldelse af sine forpligtelser.

Som force majeure regnes ikke vejrlig, strejke og lockout (opremsningen er ikke udtømmende).

Den af parterne, der ønsker at påberåbe sig force majeure skal give den anden part skriftlig meddelelse herom, så snart force majeure kendes eller konstateres, medmindre force majeure i sig selv umuliggør meddelelsen. Meddelelsen skal angive:

* Årsagen til force majeure situationen
* Forventet varighed af force majeure situationen
* Indsats fra kontrakthavers side for at genoptage arbejdet

Er force majeure isoleret til kontrakthavers virksomhed, eller områder kontrakthaver bærer risikoen for, kan ordregiver kontrahere til anden side, så længe force majeure er til stede.

# Offentliggørelse af kontrakten

Nærværende kontrakt er fortrolig, og kan hverken helt eller delvist offentliggøres uden, at parterne på forhånd og skriftligt har aftalt, hvad der kan/skal offentliggøres.

Ovenstående bestemmelse gælder ikke, såfremt tredjemand forlanger og får medhold i begæring om aktindsigt i dele af eller hele kontrakten i henhold til forvaltningslovens eller offentlighedslovens almindelige regler om aktindsigt.

Udtalelser til pressen, der vedrører enten kontrakten eller den anden part, skal godkendes af modparten inden udtalelsen foretages.

Kontrakthaver og dennes ansatte er forpligtet til at bevare absolut tavshed over for tredjemand om denne kontrakts indhold. Dette gælder også efter kontraktens udløb.

Manglende overholdelse af bestemmelsen anses for at være en væsentlig misligholdelse, der berettiger ordregiver til at hæve kontrakten.

# Offentlige påbud

Kontrakthaver er forpligtet til at overholde alle direktiver, love, bekendtgørelser, myndighedskrav og regler/påbud gældende for nærværende kontrakt såvel på tidspunktet for indgåelse af kontrakten som i kontraktperioden.

Manglende overholdelse af bestemmelserne anses for at være en væsentlig misligholdelse, der berettiger ordregiver til at ophæve kontrakten.

# Ekstraordinær opsigelse

Såfremt en dansk eller europæisk retsinstans eller administrativ myndighed herunder Konkurrence – og Forbrugerstyrelsen eller Europa-Kommissionen træffer afgørelse/dom om, at reglerne for tilbudsindhentning eller anden lovgivning er overtrådt i forbindelse med tilbudsindhentningen med den konsekvens, at kontrakten helt eller delvis erklæres for ”uden virkning”, er ordregiver berettiget til med 2 måneders varsel til den 1. i en måned at opsige kontrakten for fremtiden.

Ordregivers ret til at opsige kontrakten gælder uanset om afgørelsen/dommen påklages/ankes.

# Ændringer i kontrakten

Nærværende kontrakt, herunder bilag til kontrakten, kan kun ændres ved skriftlig aftale mellem ordregiver og kontrakthaver. Indførte ændringer, der ikke må forrykke grundlaget for tilbudsindhentning væsentligt, skal fremgå af ændringsmeddelelser, som er underskrevet af begge parter.

# Lovvalg og afgørelse af tvister

Nærværende kontrakt er undergivet dansk ret.

Alle tvister – herunder ethvert spørgsmål om forståelse og fortolkningen af kontrakten, dens indhold, omfang, ophør eller opfyldelse – skal så vidt muligt løses mellem parterne i mindelighed. Hvis parterne er enige herom, kan der inddrages en uvildig mægler til løsning af tvisten. Udgiften til mægleren afholdes af parterne i fællesskab, medmindre mægleren fastslår, at årsagen til konflikten hovedsageligt kan tillægges den ene part.

Såfremt tvisten ikke kan løses gennem parternes forhandling eller ved mægling, kan hver part kræve tvisten indbragt for domstolene til pådømmelse efter dansk lov.

Værnetinget er ordregivers retskreds.

# Underskrift

Dato: Dato:

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

Ordregiver Kontrakthaver